Diari Oficial de la Generalitat Valenciana


Sumari del DOGV 5959, del 20-02-2009 (2009/1869)

ACORD de 12 de febrer de 2009, del Consell de la Sindicatura de Comptes, pel qual s'aprova la constitució i es regula el funcionament de la Comissió de Valoració Documental d'aquesta institució.
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5959

Data del DOGV
:   20-02-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/1869


Data del document
:   12-02-2009

Organisme emissor
:   Sindicatura de Comptes

Tipus de document
:   Acord

Anàlisi jurídica

 Descriptors 

:   * Sindicatura de Comptes
    * tractament de la informació
    * legislació
    * reglament intern
    * arxiu

ACORD de 12 de febrer de 2009, del Consell de la Sindicatura de Comptes, pel qual s'aprova la constitució i es regula el funcionament de la Comissió de Valoració Documental d'aquesta institució. [2009/1869]  
L'article 11 de la Llei 3/2005, de 15 de juny, de la Generalitat, d'Arxius, i l'article 13 del Decret 189/2005, de 2 de desembre, del Consell de la Generalitat, pel qual es regula la Junta Qualificadora de Documents Administratius i el procediment de valoració, conservació i eliminació del patrimoni documental dels arxius públics, preveuen la creació en els diferents departaments de l'administració de la Generalitat, així com en les entitats de l'administració local, universitats públiques i d'altres entitats i institucions públiques de la Comunitat Valenciana, de les comissions de valoració documental que es consideren necessàries per a elaborar les taules de valoració documental.  
Sent la Sindicatura de Comptes una institució de la Generalitat, li correspon crear una Comissió de Valoració Documental pròpia que s'encarregue d'elaborar les propostes de les taules de valoració documental dels documents generats o reunits en l'exercici de les funcions públiques que té legalment encomanades, sota la coordinació de la Junta Qualificadora de Documents Administratius.  
Per tot això, es fa necessària la creació de la Comissió de Valoració Documental de la Sindicatura de Comptes de la Comunitat Valenciana, i acomplir els manaments normatius en els termes que es recullen en les present acord:  
Primer  
Es crea la Comissió de Valoració Documental de la Sindicatura de Comptes de la Comunitat Valenciana com a òrgan col·legiat de caràcter tècnic, la funció de la qual serà elaborar les propostes de les taules de valoració documental referents als documents i sèries documentals generades per les unitats administratives corresponents per a presentar-les a la Junta Qualificadora de Documents Administratius.  
La Comissió de Valoració Documental elaborarà les propostes de les taules de valoració documental de les sèries documentals generades per les unitats administratives de la Sindicatura de Comptes.  
L'elaboració de les propostes de les taules de valoració documental, la realitzarà la Comissió de Valoració Documental per iniciativa pròpia o per petició dels òrgans responsables de les sèries documentals. La realització dels expedients de les propostes de taules de valoració s'executarà en les unitats administratives amb la col·laboració del tècnic arxiver. No podrà accedir al corresponent arxiu cap sèrie documental de la qual prèviament no s'hi haja aprovat la corresponent proposta de taula de valoració documental. Es qualificarà i valorarà solament la documentació original, i caldrà presentar l'oportuna proposta a l'òrgan que conserve la documentació original.  
Sols es realitzaran propostes de taules de valoració d'aquelles sèries documentals que no hagen sigut aprovades per resolució del conseller competent en matèria d'arxius. En qualsevol cas la Junta Qualificadora de Documents Administratius coordinarà les propostes de taules de valoració per a evitar duplicitats.  
Segon  
La Comissió de Valoració Documental de la Sindicatura de Comptes de la Comunitat Valenciana estarà formada per:  
a) Presidència: un funcionari o funcionària dels equips d'auditoria designat pel Consell de la Sindicatura de Comptes.  
b) Un lletrat de la Sindicatura de Comptes designat per la Secretaria General.  
c) Secretaria: la documentalista arxivera bibliotecària de la Sindicatura de Comptes.  
Els membres de la Comissió podran delegar la seua representació i el seu vot.  
La Comissió de Valoració Documental podrà requerir l'assessorament que considere necessari per a elaborar el seu treball.  
Tercer  
Aquest acord es publicarà en el Diari Oficial de la Comunitat Valenciana i en el Butlletí Oficial de les Corts.  
València, 12 de febrer de 2009  
El síndic major,  
RAFAEL VICENTE QUERALT